Omaishoitajien vapaahetkikokeilusta hyviä tuloksia – jatkoa luvassa syksyllä

Etelä-Karjalan hyvinvointialueen (Ekhva) kokeilu omaishoitajien lyhyiden vapaiden järjestämisestä sai hyvän vastaanoton.

– Kokeilu toteutettiin 16.4.–22.5. Lappeenrannassa. Tänä reilun kuukauden aikana tehtiin yhteensä 19 asiakaskäyntiä. Vuoroihin osallistui 12 opiskelijaa, ja jokaisella käynnillä oli mukana kaksi opiskelijaa, projektipäällikkö Sari Hokkanen kertoo.

Kokeiltu palvelu tarjosi iäkkäille omaishoitajille ylimääräisen lyhytaikaisen vapaan, joka ei vähentänyt omaishoitosopimuksen mukaisia vapaapäiviä.

Vapaat mahdollistivat maksutta LAB-ammattikorkeakoulun ja Sampon terveydenhuoltoalan opiskelijat osana opintojaan. Vapaan saattoi varata Oima Oy:n tuottamassa sähköisessä palvelussa. Lappeenrannan kaupunki tarjosi opiskelijoiden maksuttoman liikkumisen omaishoidettavien luokse.

Hyvää palautetta

Palaute sekä omaishoitajilta että opiskelijoilta oli positiivista.

– Keräsimme palautetta, ja erityisesti esiin nousi omaishoitajien kokemus palvelun luotettavuudesta ja turvallisuudesta. Opiskelijat olivat osaavia ja ammattitaitoisia – tämä on meille erittäin arvokasta palautetta, Hokkanen sanoo.

Opiskelijapalautteissa korostui se, kuinka paljon asiakaskohtaamisten harjoittelu tuki oppimista.

-Asiakkaiden kohtaaminen antoi luottamusta omaan osaamiseeni, mikä taas vahvisti ammatillista näkemystäni. Saimme työparina toimia itsenäisesti, mutta koko ajan taustalla oli Ekhvan ja koulun vahva tuki, Lab-ammattikorkeakoulussa fysioterapeutiksi opiskeleva Milla Rajala kertoo.

Jatkoa luvassa syksyllä

Kokeilusta saadut kokemukset olivat jo lyhyessä ajassa niin myönteisiä, että pilottia jatketaan.

– Ensi syksynä toimintaa jatketaan mahdollisesti loppusyksystä. Mukaan otetaan lisää eri-ikäisiä Lappeenrannan kaupunkialueella asuvia omaishoitajia sekä Ekhvan tukipalvelujen asiakkaita. Toivomme, että ajan myötä toimintaa voidaan laajentaa myös alueellisesti, Hokkanen toteaa.

Ekhva ja yhteistyökumppanit tiedottavat jatkosta tarkemmin syyskuun aikana.

Lisätietoja
Sari Hokkanen, projektipäällikkö, p. 040 683 8962, sari.hokkanen@ekhva.fi
Irina Snellman, ikääntyneiden asiakkuusyksikön johtaja, p. 040 155 8770, irina.snellman@ekhva.fi

Lue myös edellinen tiedote